দৈনিক জনকন্ঠ || রেকর্ড নিয়ে ভাবছেন না গার্ডিওলা
রেকর্ড নিয়ে ভাবছেন না গার্ডিওলা
প্রকাশিতঃ ডিসেম্বর ২৭, ২০১৭ প্রিন্ট
প্রিমিয়ার লীগে আজ রাতে মাঠে নামছে টেবিল টপার ম্যানচেস্টার সিটি
স্পোর্টস রিপোর্টার ॥ তুখোড় ছন্দে আছে পেপ গার্ডিওলার ম্যানচেস্টার সিটি। কি ইংলিশ প্রিমিয়ার লীগ কি উয়েফা চ্যাম্পিয়ন্স লীগ, সবখানেই উড়ছে ইংলিশ পরাশক্তিরা। আর মাত্র দু’টি জয় হলেই গৌরবময় রেকর্ড গড়বে। এ লক্ষ্যে এগিয়ে যেতে আজ রাতে প্রিমিয়ার লীগে মাঠে নামছে ম্যানসিটি। এ্যাওয়ে ম্যাচে স্বাগতিক নিউক্যাসল ইউনাইটেডের বিরুদ্ধে খেলবে শিরোপার পথে থাকা ম্যানচেস্টার সিটি। তবে রেকর্ড নিয়ে কিছুই ভাবছেন না বলে জানিয়েছেন সিটি বস গার্ডিওলা।
বোর্নমাউথের বিরুদ্ধে ৪-০ গোলের দুর্দান্ত জয় নিয়ে বড়দিনের উৎসবে যোগ দেন সিটির ফুটবলাররা। সেখান থেকে ফুরফুরে মেজাজ নিয়ে আবারও ময়দানী লড়াইয়ে নামছেন এ্যাগুয়েরো, স্টার্লিংরা। বর্তমানে ১৯টি করে ম্যাচ শেষে ৫৫ পয়েন্ট নিয়ে সবার ওপরে ম্যানসিটি। মঙ্গলবার বক্সিং ডে’ ম্যাচের আগে ৪২ পয়েন্ট নিয়ে দুইয়ে ম্যানচেস্টার ইউনাইটেড, ৩৯ পয়েন্ট নিয়ে তিনে চেলসি, ৩৫ পয়েন্ট নিয়ে চারে লিভারপুল ও ৩৪ পয়েন্ট নিয়ে পাঁচে টটেনহ্যাম হটস্পার। রেকর্ড নিয়ে না ভাবলেও নিউক্যাসেলের বিরুদ্ধে ম্যাচ সামনে রেখে সিটির সামনে সুযোগ এসেছে ইউরোপিয়ান ফুটবলের ইতিহাসে নতুন করে কিছু লেখার। বোর্নমাউথকে বিধ্বস্ত করার মধ্য দিয়ে প্রিমিয়ার লীগ টেবিলের শীর্ষে থাকা সিটিজেনরা লীগে টানা ১৭টি জয়ের কৃতিত্ব গড়েছে। আর মাত্র দুটি জয় পেলেই ইউরোপের শীর্ষ পাঁচ লীগে রেকর্ড গড়বে সিটি। জার্মান ক্লাব হিসেবে এই গার্ডিওলার অধীনেই বেয়ার্ন মিউনিখ এ তালিকায় এখনও এগিয়ে আছে। যদিও বড়দিনের বিরতিতে প্রিমিয়ার লীগের ব্যস্তসূচী নিয়ে দারুণ সমালোচনা করেছেন গার্ডিওলা। রেকর্ড নয় বরং গার্ডিওলার ইচ্ছা খেলোয়াড়রা যেন নিজস্বতা ধরে রেখে জয়ের ধারাবাহিকতা বজায় রাখতে পারে।
এ প্রসঙ্গে গার্ডিওলা বলেন, অবসাদ, আমার মনে হয় না এটা বড় কোন সমস্যা। এটা খেলোয়াড়দের মধ্যে আসতে পারে। কিন্তু আমার দলে ব্যাক-আপ দেবার মতো যথেষ্ট ভাল খেলোয়াড় আছে। বোর্নমাউথের বিপক্ষে গ্যাব্রিয়েল জেসুস খেলেনি। লীগ কাপে লিচেস্টারের বিপক্ষে সে পুরো ১২০ মিনিট মাঠে ছিল। আমার জীবনে চাপের মধ্যে এত লড়াকু মেজাজের খেলোয়াড় খুব কমই দেখেছি। সে আমাদের দলের অন্যতম গুরুত্বপূর্ণ খেলোয়াড়। ডানিলো, বার্নান্ডো, গুনডোগান প্রত্যেকে বোর্নমাউথের বিপক্ষে আমাদের সহযোগিতা করেছে। আমাদের দলে আছে ইয়াইয়া টোরের মতো খেলোয়াড়। শেষ ম্যাচে ওলেকসান্দার জিনচেনকো ছিলেন সেরা খেলোয়াড়। বোর্নমাউথের বিপক্ষে সে দলে ছিল না। অবশ্যই আমি খেলোয়াড় পরিবর্তনে বিশ্বাসী। প্রতি চারদিনে আমাদের একটি করে ম্যাচ আছে। অতীতে যারা খেলেছে তারা প্রত্যেকেই ভবিষ্যতেও খেলবে। যদিও এখনও নিশ্চিত নয় নিউক্যাসেলের বিপক্ষে গার্ডিওলার বিবেচনায় কারা দলে থাকবেন। সিটির পরবর্তী দুটি ম্যাচ ক্রিস্টাল প্যালেসের বিপক্ষে এ্যাওয়ে ও ঘরের মাঠে ওয়াটফোর্ডের বিপক্ষে। সবগুলো দলই ফর্মহীনতায় ভুগছে।
তবে গুরুত্বপূর্ণ হচ্ছে জানুয়ারির মাঝামাঝিতে লিভারপুল সফরে যাবে ম্যানসিটি। ওই সময়ের মধ্যে সিটির হয়তবা রেকর্ড ভেঙ্গে ২০টি লীগ জয় নিয়ে এ্যানফিল্ড সফরে যাবে। এ প্রসঙ্গে গার্ডিওলা বলেন, মূল কথা হচ্ছে আমরা এ পর্যন্ত অনেকগুলো ম্যাচ জিতেছি। আগস্ট থেকে ফর্ম নিয়ে আমরা প্রত্যেকেই দারুণ খুশি। মোট কথা হচ্ছে ম্যাচ জিতলে আমাদের জীবনও ভাল হয়ে যায়। কিন্তু আমি রেকর্ডের দিকে মোটেই দৌড়াচ্ছি না। এখন আমাদের সামনে পরবর্তী প্রতিপক্ষ নিউক্যাসল। গত কিছুদিন আমি তাদের খেলা দেখিনি। এ কারণেই এখন আমার তাদের নিয়ে নিরীক্ষা চালাতে হবে।